Forberedelse til øvelsen: Formulering af iagttagelser til Fokusplanchen

Fokusplanchen anvendes i det daglige samarbejde mellem pædagogisk personale og forældre som beskrevet i kapitel 3. Personale og forældre påsætter løbende post it-sedler med deres iagttagelser af barnet under de forskellige læringsområder. Iagttagelserne omhandler barnets ressourcer og interesser med afsæt i de fokusområder, der er aftalt for barnet i perioden.
Iagttagelser af, hvad barnet ikke kan, ikke gør eller har svært ved, skal undgås.

Iagttagelser er altid subjektive. Det har stor betydning for anvendeligheden, hvordan iagttagelser formuleres. En iagttagelse kan formuleres mere eller mindre konkret og mere eller mindre fortolket. En rettesnor er, at iagttagelserne skal være så konkrete og nøjagtige som muligt og fortolkes så lidt som muligt. Dette kan illustreres med forskellige formuleringer over iagttagelser af samme situation.

1: *Hentede og gav en bamse til et andet barn, som græd.*Her får man viden om barnets konkrete handling.
Dette kan kaldes en konkret beskrivende formulering.

2: *Er blevet bedre til at trøste andre børn.*Her får man ikke viden om, hvad barnet konkret gjorde, kunne eller forsøgte at gøre. Dermed bliver det vanskeligt at pege på, hvordan der er sket en progression og i forhold til hvad. Det er uklart, hvad der ligger til grund for konklusionen om, at barnet er blevet bedre til at trøste.
Dette kan kaldes en konkluderende formulering.

3: *Kan godt lide at bruge trøstebamserne*.
Denne formulering indeholder ikke konkrete beskrivelser af, hvad barnet gør. Samtidig har pædagogen tolket på, hvad der er barnets oplevelse – at kunne lide noget.
Denne variant kan kaldes en tolkende formulering.

Det er en vigtig pædagogisk kompetence at kunne formulere iagttagelser konkret beskrivende, fordi dette udgør fundamentet for kvalificeret pædagogisk refleksion og planlægning.